钦定古今图书集成/明伦汇编/官常典/第747卷 > 陆灿
## 钦定古今图书集成/明伦汇编/官常典/第747卷 > 陆灿

按《平湖县志》：“灿字振玉，崇祯甲戌进士，授济南府推
官。三齐首郡号难治，灿以廉节自矢，东海颂清平焉。
丙子分考，得士六人：赵进美以垂髫冠齐鲁。太学生
宋玉𬭎兄弟坐盗诬，举家系狱数载，屡叩登闻不得。
灿独察其冤，且廉知真盗，系厂狱，因请复鞫，悉反其
案释之。戊寅十二月，济南被围，巡抚颜继祖率师保”
德州，济南无兵，巡按檄司道府县官婴城固守。己卯
正月初六日城破，快役滕安国劝之去，灿瞋目曰：“城
存与存，城亡与亡，勿顾我！”遂死之。阖门皆遇害。